На основу члана 2. тачка 7, члана 3. тачка 7. и члана 4. Закона о комуналној делатности( „Службени гласник РС“ број 88/2011, 104/2016 и 95/2018) и члана 40. тачка 19. Статута општине Чајетина ( „Службени лист општине Чајетина“ број 2/2019) , Скупштина општине Чајетина, на седници одржаној дана 21. априла 2022. године, доноси следећу

**ОДЛУКУ О**

**ИЗМЕНAMA И ДОПУНАМА ОДЛУКЕ О ЈАВНИМ ПАРКИРАЛИШТИМА**

**Члан 1.**

У Одлуци о јавним паркиралиштима ( '' Службени лист општине Чајтеина '', бр 6 и 8/2021 ) врше се следеће измене и допуне:

У члану 6. став 2. мења се и гласи:

„Јавна паркиралишта која су обележена на начин прописан ставом 1. овог члана, на видном месту имају истакнуто обавештење које садржи информације у зависности од врсте паркиралишта и то: радно време јавног паркиралишта (време наплате паркирања), категорије моторних возила која се могу паркирати, начин паркирања, зоне, временско ограничење коришћења јавног паркиралишта, ценe, начин плаћања и контроле паркирања, обавезу корисника да се информише о издатом електронском налогу за плаћање електронске дневне паркинг карте (у даљем тексту: еДПК), време важења еДПК, ознаку сајта, електронске адресе и телефона предузећа за информације и рекламације.“

**Члан 2.**

У члану 8. став 2. мења се и гласи:

„Корисником паркиралишта у смислу одредаба ове одлуке сматра се возач или последњи регистровни власник возила који је евидентиран у одговарајућим евиденцијама надлежног државног органа Републике Србије, према регистарској ознаци возила, на дан када је извршена комунална услуга паркирања, ако возач није идентификован.“

**Члан 3.**

У члану 10. став 1. мења се и гласи:

„Паркирањем возила на паркинг месту, корисник започиње коришћење услуге паркирања и прихвата услове прописане овом одлуком за услугу коришћења јавног паркиралишта, укључујући и плаћање цене за услугу паркирања.“.

**Члан 4.**

Члан 17. мења се и гласи:

Корисник плаћа услугу коришћења општег паркиралишта унапред, куповином електронске паркинг карте као сатне.

Изузетно од става 1. овог члана, корисник може платити услугу паркирања накнадно, по издатом електронском налогу за плаћање електронске дневне паркинг карте (еДПК), на начин и под условима прописаним чланом 22. ове одлуке. Под електронском паркинг картом из става 1. овог члана, подразумева се електронски запис у систему контроле и наплате паркирања предузећа, који садржи информације у вези са плаћањем услуге паркирања унапред (број електронске паркинг карте, регистарску ознаку возила, датум, време и место плаћања, цену, датум и време важења, ознаку да ли важи за зону односно ван зонираног подручја, информацију да се плаћањем оператеру измирује дуговање за електронску паркинг карту према предузећу).

Под електронском дневном паркинг картом (еДПК) из става 2. овог члана, подразумева се електронски запис у систему контроле и наплате паркирања предузећа, који садржи: број еДПК, регистарску ознаку возила, датум, време и место издавања, цену, рок за плаћање, време важења, правни основ издавања и ознаку да ли је издата у зони или ван зонираног подручја.

Под електронским налогом за плаћање еДПК из става 2. овог члана, подразумева се електронски запис у систему контроле и наплате паркирања предузећа, који садржи еДПК из става 4. овог члана, инструкцију за плаћање еДПК накнадно и начин и местo пријема рекламацијe.

**Члан 5.**

У члану 18. став 1. мења се и гласи:

„За коришћење услуге из члана 17. став 1. корисник купује електронску паркинг карту: слањем поруке преко мобилних оператера (СМС порука), мобилном апликацијом за плаћање инсталираном на мобилном уређају (мобилном телефону, таблету или др. мобилном уређају) или на одговарајућим продајним местима.“.

У истом члану став 3. мења се и гласи:

„ Сматра се да корисник нема важећу електронску паркинг карту уколико не поступи на начин прописан ставом 1. овог члана, чланом 14 тачке а) и б) и чланом 17. став 1. ове одлуке.”

У истом члану став 2. брише се, а досадашњи став 3. постаје став 2.

**Члан 6.**

У члану 19. у ставу 1. реч „сатне“ замењује се речима „електронске сатне паркинг карте“, а речи „дневне карте“ замењују се речју „еДПК“.

У истом члану у ставу 2. реч „Сатна“ замењује се речима „Електронска сатна“.

У истом члану у ставу 3. речи „дневна паркинг карта“ замењују се речју „еДПК“.

У истом члану став 4. мења се и гласи:

„У зонираном подручју електронска сатна паркинг карта, односно еДПК важи искључиво у оквиру одређене зоне.“.

**Члан 7.**

Члан 20. мења се и гласи:

Корисник општег паркиралишта који је започео коришћење услуге паркирања сходно члану 10 став 1. ове одлуке, може користити услугу паркирања по започетом сатуплаћањем услуге унапред електронским путем или у дневном трајању плаћањем услуге накнадно, по основу издатог електронског налога за плаћање еДПК.

Корисник из става 1. овог члана који  није платио услугу паркирања унапред електронским путем, користи услугу под условима који важе за паркирање у дневном трајању и истом се издаје електронски налог за плаћање еДПК.

Корисник из става 1. овог члана који је платио услугу паркирања унапред електронским путем, након истека ограниченог (продуженог) времена паркирања у зонираном подручју, користи услугу паркирања под условима који важе за паркирање у дневном трајању и истом се издаје електронски налог за плаћање еДПК.“

**Члан 8.**

Члан 21. мења се и гласи:

Контролу коришћења општих паркиралишта врше контролори предузећа, електронским путем, на основу података о регистарским таблицама паркираних возила добијених од стране комуналне милиције, под условима из члана 26 став 2. ове одлуке.

Изузетно од одредбе става 1. овог члана, контролу коришћења општих паркиралишта контролори предузећа врше непосредно у случајевима када није могуће извршити контролу електронским путем, када је то неопходно ради извршавања обавеза прописаних одлуком којом се уређује одржавање комуналног реда и приликом задржавања возила на начин из члана 22 став 2. до 5. ове одлуке.

Контролори предузећа имају службену легитимацију и носе службена обележја.

Предузеће издаје службену легитимацију и утврђује изглед службеног обележја.

**Члан 9.**

Члан 22. мења се и гласи:

Приликом вршења контроле на начин прописан чланом 21 ове одлуке, контролор предузећа издаје електронски налог за плаћање еДПК.

Обавештење о издатом електронском налогу за плаћање еДПК по регистарској ознаци возила, доступно је кориснику паркиралишта почев од момента издавања електронског налога, преко званичног сајта и корисничког сервиса предузећа (телефоном, електронском поштом или непосредно на шалтерима), а истовремено ће обавештење бити доступно кориснику и слањем СМС поруке када за то постоје техничке могућности.

Обавештење о издатом електронском налогу за плаћање еДПК из става 2. овог члана, садржи: број еДПК, регистарску ознаку возила, датум, време и место издавања, цену, рок за плаћање, време важења, правни основ издавања, ознаку да ли је издата у зони или ван зонираног подручја, инструкцију за плаћање еДПК накнадно и начин и местo пријема рекламације.

Корисник који користи услугу паркирања у дневном трајању у смислу члана 20. ове одлуке, обавезан је да се почев од момента чињења доступним обавештења, на један од начина из става 2. овог члана, информише о издатом електронском налогу за плаћање еДПК.

Почев од момента чињења доступним обавештења о издатом електронском налогу за плаћање еДПК кориснику на начин утврђен ставом 2. овог члана, сматра се да корисник има уредно издату важећу еДПК и обавезу плаћања у року назначеном на електронском налогу за плаћање еДПК.

Сматра се да је корисник паркиралишта поступио по електронском налогу за плаћање еДПК ако је извршио плаћање у року од 8 дана од дана истека важења еДПК.

Ако корисник паркиралишта не изврши плаћање у року из става 6. овог члана, предузеће ће покренути поступак наплате потраживања.

**Члан 10.**

У члану 23. у ставу 1. речи: „налог за плаћање дневне карте“ замењују се речима: „електронски налог за плаћање еДПК“, а речи: „два издата налога“, замењују се речима: „два издата електронска налога за плаћање еДПК,“.

У истом члану у ставу 3. реч: „премештања“ замењује се речју: „уклањања“.

**Члан 11.**

У целом тексту одлуке речи: „комунална полиција“ у одређеном броју и падежу замењују се речима: „комунална милиција“ у одређеном броју и падежу.

**Члан 12.**

У члану 28. у ставу 1. алинеја 2. мења се и гласи:

„- пружа помоћ контролорима предузећа у вршењу контроле паркирања, исправности коришћења јавних паркиралишта и контроли наплате комуналних услуга на јавним паркиралиштима.“.

У истом члану после става 1. додаје се нови став 2. који гласи:

„Комунална милиција остварује сарадњу са предузећем и у погледу међусобног обавештавања, размене информација, размене података, предузимања заједничких мера и активности и заједничког коришћења средства, уређаја и опреме које може да обезбеди предузеће као вршилац комуналне делатности (возила са специјалном надоградњом и електронског система за очитавање и препознавање регистарских таблица путем мобилног видео надзора) и пружа помоћ предузећу у контроли и наплати паркирања у складу са Законом о комуналној милицији и одлуком која уређује послове и овлашћења комуналне милиције.“.

У истом члану досадашњи ставови 2., 3., 4. и 5. постају ставови 3., 4., 5. и 6.

**Члан 13.**

У члану 29. у ставу 1. тачка 1. у загради, речи: „члан 7. став 1.“, замењују се речима: „члан 7. став 2.“

У истом члану и ставу после тачке 2. додаје се нова тачка 3. која гласи:

„ако на прописан начин не врши обавештавање корисника о издатом електронском налогу за плаћање еДПК (члан 22. став 2.).“.

**Члан 14.**

У члану 31. речи „службено одело“ замењују се речима „службена обележја“. **﻿**

**Члан 15.**

Ова одлука ступа на снагу осмог дана од дана објављивања у ''Службеном листу општине Чајетина”, а примењује се почев од 1. јуна 2022. године.

**СКУПШТИНА ОПШТИНЕ ЧАЈЕТИНА**

**Број: 02-22/2022-01 од 21. априла 2022. године**

 **ПРЕДСЕДНИК**

 **Скупштине општине,**

*Арсен Ђурић*